Skógakortið „ Rjóður í kynnum “ er komið út en kortið er leiðarvísir um skóga landsins . Í tilefni af alþjóðlegu ári skóga árið 2011 hafa Skógræktarfélag Íslands og Arion banki gefið út kortið ,, Rjóður í kynnum “ en í því er að finna upplýsingar um 50 áhugaverða útivistarskóga um land allt . Skógarnir eru af öllum stærðum og gerðum , langflestir í alfaraleið og margir í næsta nágrenni við helstu þéttbýlisstaði . Á kortinu má sjá staðsetningu reitanna og einnig er stutt lýsing á hverjum og einum reit ásamt upplýsingum um aðstöðu / þjónustu á staðnum og GPS-hnit sem auðveldar fólki að finna þá . Kortinu verður dreift endurgjaldslaust í útibúum Arion banka , upplýsingamiðstöðvum ferðamála , garðplöntusölum og víðar . Víða um land standa stórir sem smáir skógar sem eru opnir almenningi allan ársins hring . Þar er gott að á eftir langt ferðalag , teygja úr stirðum leggjum og njóta þess að vera í náttúrunni um stund . Óviðjafnanlegur skógarilmur fyllir vitin og ómþýður fuglasöngur lætur í eyrum . Sumir kjósa að bregða sér í göngu milli trjáa á meðan aðrir gæða sér á nesti í grænni lautu . Börnin láta heillast af þessum dulmagnaða ævintýraheimi . Víst er að allir í fjölskyldunni snúa endurnærðir á sál og líkama úr skóginum . Verið velkomin . ( texti af forsíðu kortsins )